શ્રીમદ્ ભગવદ ગીતામાં ભગવાન શ્રી કૃષ્ણ અનેક નામોથી જાણીતા છે. ભગવાનના નામોનો અર્થ પણ જાણવા જેવો છેઃ કૃષ્ણ : ‘કૃષ’-એ સત્તાવાચક શબ્દ છે અને ‘ણ’ એ આનંદવાચક શબ્દ છે. આ બંને શબ્દો સત્તા અને આનંદની એકતા સૂચક હોઇ એ પરબ્રહ્મા ‘કૃષ્ણ’ કહેવાયા. પુરુષોત્તમ : ક્ષર અને અક્ષર પુરુષોમાં જે ઉત્તમ છે તે. અનંતરૂપ : જેનાં અગણિત અનંત રૂપો છે. જનાર્દન : દુખોને કષ્ટ આપનાર અને ભક્તોના શત્રુઓને પીડા આપનાર. અચ્યુત : જેનો કદી પણ ક્ષય કે અધોગતિ થતી નથી તે. ગોવિંદ : ગો- એટલે જે વેદાંત વાક્યો દ્વારા જાણી શકાય છે તે ગાય માતાની સેવા કરી આનંદ મેળવનાર. કેશવ : ‘ક’ બ્રહ્માને અને ‘ઇશા'(સ્વિ)ને વશમાં રાખનાર. ઘનશામ : વાદળો જેવા શામ છે તે. મધુસૂદન : મધુ નામના રાક્ષસને મારનાર. યાદવ : યાદવકુળમાં જન્મેલા વાસુદેવ : વસુદેવના પુત્ર. માધવ : લક્ષ્મીના પતિ. હરિ : સંસાર રૂપી દુઃખો હરનાર. ભગવાન : ઐશ્વર્ય, ધર્મ, યશ, લક્ષ્મી, વૈરાગ્ય અને મોહ-એ છ પદાર્થને આપનાર અથવા સર્વ ભૂતોની ઉત્પત્તિ, પ્રલય, જન્મ, મરણ, વિદ્યા અને અવિદ્યા જાણનાર. વિષ્ણુ : સર્વ વ્યાપક. એ સિવાય પણ તેઓ મનમોહન, દામોદર, મદનગોપાલ, મદનમોહન, ઋષિકેશ, કુંજબિહારી, રાસબિહારી, યોગેશ્વર, વનમાળી, શ્રીનાથજી, રણછોડરાય, શામળીયા, ગીરધારી, દ્વારકાધીશ, લાલજી અને ગોકુલેશના નામે પણ ઓળખાયા છે.